Konpresa higieniko

Konpresa higienikoa edo zapi higienikoa —edo, besterik gabe, konpresa— hilekoaren odol isuriak eta hilekoz kanpoko baginako isuriak xurgatzeko emakumeek darabilten zapia da. Kuleroen barrualdean jartzen da, aluaren parean.

 Historia 
Erabili eta botatzeko konpresak 1895ean asmatu zituen Curads & Hartmann’s etxeak. Ondoren, Johnson & Johnson-ek ere merkaturatu zituen. Hilerokoaren tabua gainditu eta produktuak saltzeko, 1930ean Kotexek Marjorie May’s Twelfth Birthday  (Marjorie Mayren hamabigarren urteguna) izenburuko liburuxka banatu zuen bere produktuekin batera, ama-alaben arteko hilekoari buruzko solasaldiak bultzatzeko, eta arrakasta handia lortu ere.

 Osasunerako kalteak 
Rezero fundazioak eta Ingurumen Diagnostiko eta Uraren Azterketarako Institutuak (IDAEA-CSIC) Espainiako Estatuan saldutako hainbat konpresa eta tanpoi marken hamar lagin aztertu ondoren, plastikoari lotutako 19 substantzia topatu zituzten. Generalitateko Berdintasun eta Feminismo Sailak babestutako ikerketak plastifikatzaileak antzeman zituen, hala nola, organofosforatuak, eragin kantzerigeno, neurotoxiko eta hormona-nahasteak eragin ditzaketen konposatuak. Konposatu hauen arriskuak direla eta, ikerlariek toxiko hauen erabilpena debekatzeko eskaria egin zuten, bai eta osasuna arriskuan jar dezaketela adierazi, besteak beste, ugaltze-desordenak, diabetesa eta obesitatea eraginez.

 Hondakin kuntsakorrak 
Konpresak petrolioaren deribatuez eta plastikoz eginak daude, behin erabiltzekoak dira eta ezin dira birziklatu. Ecofemme erakundearen arabera, konpresa bat plastikozko lau poltsaren baliokidea da. Espainiako Estatuan, batez beste, urtean 3.000 milioi tanpoi eta konpresa erabili eta botatzen dira.

 Alternatiba jasangarri eta osasuntsuagoak 
Berrerabili daitezken produktuak, hala nola, kopa, kulero xurgatzaileak, oihalezko konpresa berrerabilgarriak, itsas belakiak edota odol-jario askea hondakinak murrizten eta osasun-maila hobetzen lagundu dezaketen aukerak dira.

 Erreferentziak 

 Ikus, gainera 

 Sexu-osasun

 Kanpo estekak 
 Ikerketaren aurkezpena: Marta Beltrán (Rezero) eta Ethel Eljarrat (IDAEA-CSIC) Tóxicos en productos menstruales desechables en el mercado estatal (2024)

Kategoria:Higiene pertsonala
Kategoria:Erabili eta botatzeko produktuak
Kategoria:Menstruazioa